รฟม.-BEM ผนึกรัฐฉีดพ่นฆ่าเชื้อ “สถานีเพชรบุรี” ลดแพร่กระจายเชื้อ “โควิด-19”
รฟม.-BEM ผนึกรัฐฉีดพ่นฆ่าเชื้อ “สถานีเพชรบุรี” ลดแพร่กระจายเชื้อ “โควิด-19”
27 มี.ค. 2563

การรถไฟฟ้าขนส่งมวลชนแห่งประเทศไทย (รฟม.) แจ้งว่า ตามนโยบายของกระทรวงคมนาคมและกรมการขนส่งทางราง ในการบูรณาการความร่วมมือกับทุกภาคส่วน เพื่อระงับการแพร่ระบาดของเชื้อไวรัส COVID-19  รฟม. และบริษัท ทางด่วนและรถไฟฟ้า กรุงเทพ จำกัด (มหาชน) หรือ BEM ได้ร่วมกับหน่วยงานรัฐ
นำโดย พ.ท.ชนินทร์ เอี่ยมวิบูลย์ กองพลที่ 1 รักษาพระองค์ สังกัดกองพันทหารสื่อสารที่ 1  นำทีม เจ้าหน้าที่ตำรวจสถานีตำรวจนครบาลมักกะสัน และสำนักงานเขตราชเทวี ระดมกำลังฉีดพ่นน้ำยาฆ่าเชื้อในสถานีรถไฟฟ้า MRT สถานีเพชรบุรี เพื่อสร้างความมั่นใจเรื่องความปลอดภัยให้กับผู้โดยสารที่มาใช้บริการ
ทั้งนี้ ขอเน้นย้ำผู้โดยสาร ต้องสวมหน้ากากอนามัย หรือหน้ากากผ้าตลอดเวลาที่เข้าใช้บริการระบบรถไฟฟ้า ให้ความมือกับเจ้าหน้าที่บริเวณจุดคัดกรองเพื่อตรวจวัดอุณหภูมิผู้ใช้บริการรถไฟฟ้าและรักษาระยะห่างระหว่างกันอย่างน้อย 1-2 เมตร เพื่อป้องกัน และลดการแพร่กระจายของเชื้อไวรัส COVID – 19 ติดตามรายละเอียดและข้อมูลข่าวสารเพิ่มเติมได้ที่เว็บไซต์ รฟม. www.mrta.co.th และเฟซบุ๊กแฟนเพจการรถไฟฟ้าขนส่งมวลชนแห่งประเทศไทย หรือ Call Center รฟม. โทร. 0 2716 4044


